EURÓPSKA KOMISIA V Bruseli5. 11. 2021 COM(2021) 676 final SPRÁVA KOMISIE EURÓPSKEMU PARLAMENTU A RADE











o finančných nástrojoch, rozpočtových zárukách, finančnej pomoci a podmienených záväzkoch







Situácia k 31. decembru 2020



































Obsah 1.Úvod 2.Čo sú podmienené záväzky? 3.Podmienené záväzky vyplývajúce z nástrojov, na ktoré sa tvoria rezervy: rozpočtové záruky a finančná pomoc tretím krajinám 3.1.Prehľad celkovej hodnoty rizikovej expozície EÚ na konci roka 2020 3.2.Systém riadenia rizík EÚ pre podmienené záväzky, na ktoré sa tvoria rezervy 3.2.1.Rozpočtové záruky 3.2.2.Finančná pomoc tretím krajinám 3.3.Spoločný rámec Európskej komisie pre riadenie a monitorovanie podmienených záväzkov, na ktoré sa tvoria rezervy 4.Podmienené záväzky vyplývajúce z finančnej pomoci členským štátom 4.1.Prehľad celkovej hodnoty rizikovej expozície EÚ na konci roka 2020 4.2.Systém riadenia rizík EÚ pre podmienené záväzky vyplývajúce z finančnej pomoci členským štátom 5. Posúdenie udržateľnosti podmienených záväzkov EÚ 5.1. Rámec pre posúdenie 5.2. Posúdenie udržateľnosti podmienených záväzkov, na ktoré sa tvoria rezervy 5.3. Posúdenie udržateľnosti podmienených záväzkov vzhľadom na limity stropu vlastných zdrojov 6.Závery Príloha: Udržateľnosť a manévrovací priestor vzhľadom na stály strop vlastných zdrojov

1.Úvod Toto je prvá správa v súlade s požiadavkami článku 250 nariadenia o rozpočtových pravidlách. Bola vypracovaná v spojení s: -pracovnými dokumentmi X a XI, ktoré sú sprievodnými dokumentmi k návrhu rozpočtu na rok 2022 a v ktorých sa uvádzajú podrobné informácie o finančných nástrojoch a rozpočtových zárukách EÚ, a -správou o dlhodobej prognóze budúcich peňažných tokov do rozpočtu EÚ a z rozpočtu EÚ, v ktorej sa uvádza prognóza dostupnej finančnej kapacity EÚ v rokoch 2021 – 2027 po zohľadnení plánovaných výdavkov rozpočtu. Cieľom tohto dokumentu je poskytnúť prehľad podmienených záväzkov na ťarchu rozpočtu EÚ k 31. decembru 2020 a škály opatrení a záruk, ktoré má Komisia k dispozícii, aby mohla v plnej miere chrániť rozpočet EÚ pred potenciálnymi stratami vyplývajúcimi z týchto záväzkov. Po všeobecnom úvode, v ktorom sa uvádza vymedzenie a zdroje podmienených záväzkov, sa v správe opisujú kľúčové prvky dvoch kategórií podmienených záväzkov (na ktoré sa tvoria alebo netvoria rezervy) s osobitným zreteľom na analýzu rámca EÚ pre monitorovanie a riadenie rizík vyplývajúcich z podmienených záväzkov. A napokon sa v správe uvádza posúdenie udržateľnosti podmienených záväzkov Únie v dlhodobom horizonte na základe kvalitatívnych a kvantitatívnych faktorov. Posúdenie sa vykonáva: -na základe sumy existujúcich rezerv držaných v záručných fondoch, ktorú Komisia stanovila pre rozpočtové záruky a finančnú pomoc tretím krajinám, -na základe limitov stropu vlastných zdrojov a manévrovacieho priestoru, ktorý je k dispozícii pre podmienené záväzky, na ktoré sa netvoria rezervy, vyplývajúce z finančnej pomoci členským štátom. Hlavným záverom analýzy udržateľnosti je, že rozpočet EÚ má v zásade primerané zdroje na riešenie potenciálneho vzniku podmienených záväzkov. Konkrétne: -nie sú identifikované žiadne problémy týkajúce sa nedostatočnej tvorby rezerv v prípade podmienených záväzkov vyplývajúcich z rozpočtových záruk a finančnej pomoci tretím krajinám, -finančná kapacita EÚ je podľa existujúceho právneho rámca [t. j. rozhodnutie o vlastných zdrojoch a nariadenie o viacročnom finančnom rámci (VFR) na roky 2021 – 2027] dostatočná na krytie existujúcich záväzkov Únie v súvislosti s výdavkovými programami, ako aj finančnými trhmi (v prípade dlhu emitovaného v rámci programov finančnej pomoci členským štátom), a to aj za mimoriadne nepriaznivých okolností. Táto správa sa vzťahuje na podmienené záväzky, ktoré vznikli pred koncom roku 2020, a posudzuje sa v nej, ako sa zohľadňujú vo VFR na roky 2021 – 2027. Nevzťahuje sa teda na podmienené záväzky vyplývajúce z nástroja NextGenerationEU (NGEU), ktoré začali vznikať až v priebehu roka 2021 a v prípade ktorých sa vytvorila dodatočná finančná kapacita prostredníctvom dočasného zvýšenia stropu vlastných zdrojov. 2.Čo sú podmienené záväzky? Podmienené záväzky sú potenciálne finančné záväzky EÚ, ktoré vyplývajú z existujúcich záväzných záväzkov alebo minulých udalostí. To, či tieto podmienené záväzky povedú k skutočným stratám, bude závisieť od budúcich udalostí, nad ktorými EÚ nemá plnú kontrolu. Pokiaľ ide o EÚ, existujú tri hlavné zdroje podmienených záväzkov: -rozpočtové záruky, čo sú záruky poskytované skupine Európskej investičnej banky (EIB) alebo iným implementujúcim partnerom na základe mandátu Európskeho fondu pre strategické investície (EFSI), mandátu Európskeho fondu pre udržateľný rozvoj (EFSD) a mandátu na poskytovanie vonkajších úverov (ELM). EÚ v rámci všetkých týchto nástrojov poskytuje implementujúcim partnerom (čiastočnú) záruku za straty vyplývajúce z ich zaručených operácií financovania a investičných operácií (t. j. dlhové alebo kapitálové operácie). V rámci VFR na roky 2021 – 2027 sa v programe InvestEU pod záštitou jednej záruky EÚ združujú činnosti, ktoré sa predtým vykonávali v rámci EFSI a viacerých iných finančných nástrojov, a implementujúcim partnerom posúdeným v rámci pilierov s výnimkou skupiny EIB sa umožnil prístup k časti záruky EÚ . EFSD podobne nahradil EFSD+ zriadený na základe nariadenia o nástroji susedstva a rozvojovej a medzinárodnej spolupráce (NDICI) – Globálna Európa , ktorý v súčasnosti funguje ako finančná zložka posilneného vonkajšieho investičného plánu, -úvery a súvisiace pôžičky na poskytnutie finančnej pomoci tretím krajinám (t. j. úvery poskytnuté v rámci nástroja makrofinančnej pomoci a úvery Euratomu tretím krajinám), ktoré sa v zásade financujú prostredníctvom operácií prijímania pôžičiek „back-to-back“. Konkrétne to znamená, že každý úver je financovaný prostredníctvom súvisiaceho dlhopisu EÚ, ktorý sa plne zhoduje s úverom EÚ z hľadiska splatnosti, úrokovej sadzby a plánu splácania. V dôsledku toho sú investori investujúci do dlhopisov EÚ vystavení iba kreditnému riziku EÚ, a nie kreditnému riziku každej jednej prijímajúcej krajiny. Pokiaľ ide o EÚ, záväzok je podmienený, keďže na vyrovnanie dlhu EÚ sa v zásade nevyžaduje žiadne vynaloženie prostriedkov, pričom prijímajúca krajina je zmluvne viazaná zabezpečiť tok príjmov, -úvery a súvisiace pôžičky na poskytnutie finančnej pomoci členským štátom EÚ, t. j. úvery na podporu platobnej bilancie (PB), úvery v rámci Európskeho finančného stabilizačného mechanizmu (EFSM), úvery Euratomu a úvery v rámci európskeho nástroja dočasnej podpory na zmiernenie rizík nezamestnanosti v núdzovej situácii (SURE). Tieto úvery sa poskytujú členským štátom EÚ na základe rovnakej metódy „back-to-back“ ako finančná pomoc tretím krajinám . Príjmy zo splátok prijímajúcich členských štátov sú nasmerované na vykonávanie dlhovej služby EÚ. Nezaratúvajú sa ako vlastné zdroje v rámci príslušného stropu vlastných zdrojov.

Na podmienené záväzky vyplývajúce z rozpočtových záruk a z finančnej pomoci tretím krajinám sa čiastočne tvoria rezervy a výpočty rezerv vychádzajú z konzervatívnych posúdení očakávaných strát pre každý nástroj navýšených o dodatočnú rezervu na krytie časti neočakávaných strát. Naopak na podmienené záväzky vyplývajúce z finančnej pomoci členským štátom EÚ sa rezervy netvoria. Pôžičky EÚ predstavujú priame a nepodmienené záväzky EÚ. Preto v prípade, že by prijímajúci členský štát nesplnil svoje záväzky voči EÚ, je EÚ oprávnená po vyčerpaní všetkých ostatných možností ako poslednú možnosť hľadať riešenia v existujúcom rozpočtovom rámci s cieľom čerpať potrebnú likviditu z iných členských štátov. Takéto čerpania príjmov by sa uskutočnili nad rámec stropov VFR pri súčasnom dodržaní stropu vlastných zdrojov. Na konci roku 2020 zahŕňal rozpočet EÚ podmienené záväzky v sume viac než 93 miliárd EUR v súvislosti s úvermi poskytnutými členským štátom a tretím krajinám a približne 63 miliárd EUR v súvislosti so zárukami poskytnutými v kontexte EFSI, EFSD a ELM. Najväčšia expozícia rozpočtu EÚ vyplýva z programov finančnej pomoci zameraných na členské štáty (pozri graf 1). V rámci VFR na roky 2021 – 2027 sa očakáva ďalšie zvýšenie využívania rozpočtových záruk okrem iného prostredníctvom programu InvestEU, ktorý zahŕňa záruku v sume 26,2 miliardy EUR na podporu investičných operácií v štyroch segmentoch politiky (udržateľná infraštruktúra, výskum, inovácie a digitalizácia, malé a stredné podniky a sociálne investície a zručnosti). Očakáva sa, že podmienené záväzky Únie sa do konca roku 2021 významne zvýšia aj v súvislosti s pôžičkami na financovanie úverov členským štátom v rámci nástroja NGEU z Mechanizmu na podporu obnovy a odolnosti. Výsledky uvedených operácií sa zahrnú do ďalšieho vydania tejto správy.

(*) Na základe celkovej sumy „dostupnej záruky podpísanej s protistranami“ (pozri tabuľku 1). Podľa účtovných pravidiel EÚ sa finančné nástroje vo forme záruk klasifikujú ako podmienené záväzky , z rozpočtového hľadiska však nie sú zdrojom podmienených záväzkov, keďže sa na ne v rozpočte vždy tvoria rezervy v plnej výške, t. j. v rozpočte sa predpokladá, že záväzky sa vyrovnajú celej sume podmienených záväzkov vyplývajúcich z finančného nástroja. Existuje úplné uistenie, že v prípade extrémneho scenára, ak by to bolo opodstatnené, možno záväzok splniť v celom rozsahu, keďže už je súčasťou nesplatených záväzkov Únie. Z rozpočtu EÚ sa financuje veľké množstvo finančných nástrojov (kapitál, dlh, záruky za úver, rizikový kapitál, nástroje na budovanie kapacít a nástroje s rozdelením rizika). Klasifikujú sa do dvoch hlavných kategórií: finančné nástroje súvisiace s opatreniami vnútornej politiky a finančné nástroje súvisiace s opatreniami vonkajšej politiky (v závislosti od toho, či sa príjemcovia nachádzajú prevažne v EÚ alebo mimo nej). Príklady finančných nástrojov sú nástroje vytvorené v rámci programu Horizont 2020 s cieľom zlepšiť prístup k financovaniu pre subjekty zapojené do výskumu a inovácie, dlhový nástroj v rámci Nástroja na prepájanie Európy, ktorý bol vytvorený s cieľom uľahčiť projekty infraštruktúry (v sektore dopravy, telekomunikácií a energetiky), a kapitálové nástroje MSP EÚ, ktoré podporujú vznik MSP EÚ a ich financovanie v počiatočnej fáze a fáze rastu. V pracovnom dokumente X pripojenom k návrhu rozpočtu na rok 2022 sa uvádza podrobný opis všetkých 36 existujúcich finančných nástrojov. 3. Podmienené záväzky vyplývajúce z nástrojov, na ktoré sa tvoria rezervy: rozpočtové záruky a finančná pomoc tretím krajinám 3.1. Prehľad celkovej hodnoty rizikovej expozície EÚ na konci roka 2020 EFSI bol zriadený v roku 2015 s cieľom napraviť problém dlhodobého poklesu súkromných investícií po finančnej kríze. Má formu rozpočtovej záruky v sume 26 miliárd EUR z rozpočtu EÚ pre skupinu EIB. Dopĺňajú ho rozpočtové prostriedky vo výške 7,5 miliardy EUR z vlastných zdrojov EIB. Záruka v rámci EFSD sa zaviedla na podporu investícií a zlepšenie prístupu k financovaniu najmä v Afrike a krajinách európskeho susedstva a na pomoc týmto krajinám pri dosahovaním cieľov OSN v oblasti udržateľného rozvoja.



Dostupná záruka podpísaná s protistranami Dostupná záruka týkajúca sa operácií podpísaná protistranami Dostupná záruka týkajúca sa operácií podpísaná protistranami, ktorá bola vyplatená EFSI 25 833,27 24 121,52 18 880,06 EFSD 1 370,7 438, 56 34,52 ELM 35 574,71 32 732,34 20 252,21 Spolu 62 778,68 57 292,42 39 166,78

Nesplatené úvery Vzniknuté úroky Spolu Makrofinančná pomoc 5 786,80 26,17 5 812,97 Euratom 200 0,5 200,5 Spolu 5 986,80 26,67 6 013,47 3.2. Systém riadenia rizík EÚ pre podmienené záväzky, na ktoré sa tvoria rezervy V hlave X nariadenia o rozpočtových pravidlách sa poskytuje základ pre právny rámec EÚ na riadenie podmienených záväzkov, keďže zahŕňa viacero kľúčových ustanovení na zabezpečenie primeranej ochrany rozpočtu EÚ pred rizikami súvisiacimi s týmito záväzkami. S cieľom zabezpečiť, že EÚ je kedykoľvek a včas schopná splniť v plnom rozsahu výzvy implementujúcich partnerov na uplatnenie rozpočtových záruk alebo splatiť dlhopisy v prípade, že prijímateľ úveru sa omešká so splácaním, sa zaviedlo niekoľko mechanizmov a nástrojov riadenia rizík. Niektoré z nich sú horizontálne a uplatňujú sa na všetky kategórie podmienených záväzkov, pričom iné sú konkrétnejšie a vzťahujú sa buď na rozpočtové záruky, alebo na programy finančnej pomoci. 3.2.1. Rozpočtové záruky Záruky zavedené s cieľom zabezpečiť, aby podmienené záväzky vyplývajúce z rozpočtových záruk nepresiahli fiškálnu kapacitu na ich absorpciu, sú opísané v tomto oddiele. Opatrenia na obmedzenie sumy podmienených záväzkov Po prvé suma záruky EÚ je vždy obmedzená, a to jasne stanoveným spôsobom. V nariadení o rozpočtových pravidlách sa uvádza, že finančný záväzok a súhrnné čisté platby z rozpočtu nesmú presiahnuť výšku rozpočtovej záruky, ktorá je povolená v jej základnom akte. Podmienený záväzok vyplývajúci z rozpočtovej záruky smie presiahnuť finančné aktíva poskytnuté na krytie finančného záväzku EÚ, len ak sa to stanovuje v príslušnom základnom akte a podľa osobitných podmienok, ktoré sú v ňom uvedené. Po druhé rizikový profil operácií/finančných produktov zabezpečených EÚ sa určuje ex ante, t. j. v čase podpisu dohôd o záruke. Je úplne v súlade s mierou tvorby rezerv, ktorá je stanovená v nariadení upravujúcom príslušnú záruku, a ochotou podstupovať riziká , ktorá sa stanovila pre program. Ak je to vhodné, operácie budú rôznorodé (geografický rozsah, sektory atď.), aby sa zamedzilo nadmernej koncentrácii rizík. Opatrenia týkajúce sa výberu implementujúcich partnerov Predtým, ako sa kandidátske inštitúcie stanú implementujúcim partnerom v kontexte existujúceho programu záruky, podliehajú tzv. posúdeniu pilierov, t. j. dôkladnému preskúmaniu ich vnútorných procesov a platných postupov, aby sa posúdila ich kapacita zaručiť stupeň ochrany finančných záujmov EÚ, ktorý je rovnocenný so stupňom požadovaným v rámci nariadenia o rozpočtových pravidlách . Existujúce dohody o záruke navyše zahŕňajú ustanovenia s cieľom zabezpečiť, aby: I)implementujúci partneri prispievali na operácie, na ktoré sa vzťahuje rozpočtová záruka, vlastnými zdrojmi a II)zaviedli sa primerané mechanizmy s cieľom zaručiť, že časť rizika strát znášajú implementujúci partneri (rozdelenie rizika), alebo prípadne aby sa zaviedli iné finančné stimuly na zabezpečenie dostatočného zosúladenia záujmov. Implementujúci partneri sú okrem toho povinní zaviesť vhodné opatrenia na zamedzenie akémukoľvek potenciálnemu konfliktu záujmov s inými činnosťami, ktoré môžu vykonávať ako súčasť svojej bežnej činnosti. Opatrenia na zabezpečenie primeranej ex ante fiškálnej kapacity na absorpciu výziev na uplatnenie záruky V prípade rozpočtových záruk sa v nariadení o rozpočtových pravidlách vyžaduje tvorba rezerv vopred na základe miery tvorby rezerv, ktorá je stanovená tak, aby kryla výzvy na uplatnenie záruky na úrovni očakávaných strát a okrem toho „bezpečnostnú rezervu“ na riešenie časti neočakávaných strát . Miera tvorby rezerv sa stanovuje v základnom akte a vyjadruje sa ako percentuálny podiel celkovej sumy záruky EÚ. Táto miera podlieha pravidelnému monitorovaniu počas vykonávania programov a v prípade potreby preskúmaniu, aby sa zabezpečilo nepretržité zosúladenie s vývojom rizikového profilu nesplatených záväzkov.

Komisia má k dispozícii osobitné opatrenia na zabezpečenie nepretržitej primeranej úrovne tvorby rezerv. Tieto opatrenia sa opierajú o systém včasného varovania, ktorý pomáha zamedziť potenciálnemu vyčerpaniu tvorby rezerv a ktorý v prípade potreby môže viesť k doplneniu rezerv a/alebo zvýšeniu miery tvorby rezerv, ako sa stanovuje v právnom základe . Doplnenia sa v prípade potreby vykonávajú prostredníctvom bežného ročného rozpočtového postupu. Na rozdiel od potenciálnych splátok v súvislosti s finančnou pomocou členským štátom sa doplnenia rozpočtových záruk počítajú v rámci limitov stropov VFR pre záväzky a platobné rozpočtové prostriedky. Na účely zmiernenia rizika, ktoré by pre rozpočet EÚ mohli predstavovať výzvy implementujúcich partnerov na uplatnenie záruky, EÚ po prvýkrát vytvorila osobitné záručné fondy financované z rozpočtu EÚ. K 31. decembru 2020 dosiahla celková suma finančných aktív držaných v týchto troch fondoch: -8,0 miliardy EUR v prípade záručného fond EFSI, -2,8 miliardy EUR v prípade Garančného fondu pre vonkajšie opatrenia, ktorý drží rezervy pre ELM, programy makrofinančnej pomoci a programy Euratomu, -0,8 miliardy EUR v prípade záručného fondu EFSD. Od januára 2021 sú aktíva držané v troch rezervných fondoch združené v jednom spoločnom rezervnom fonde , ktorý v súčasnosti drží rezervy na krytie potenciálnych finančných záväzkov vyplývajúcich z rozpočtových záruk a programov finančnej pomoci tretím krajinám v jednom investičnom portfóliu (ktoré je rozčlenené do samostatných zložiek s cieľom reagovať na výzvy na uplatnenie záruky z príslušných programov záruky). Po nadobudnutí účinnosti VFR na roky 2021 – 2027 sa do spoločného rezervného fondu previedli aktíva zo záručného fondu EFSI, po čom v lete 2021 nasledoval prevod čistých aktív z Garančného fondu pre vonkajšie opatrenia a zo záručného fondu EFSD, ako sa stanovuje v nariadení, ktorým sa zriaďuje Nástroj susedstva a rozvojovej a medzinárodnej spolupráce (NDICI) – Globálna Európa. V budúcnosti sa prostredníctvom spoločného rezervného fondu budú riadiť aj rezervy nových nástrojov v rámci VFR na roky 2021 – 2027 (t. j. programy InvestEU a NDICI – Globálna Európa). Opatrenia na riešenie realizovaných strát presahujúcich dostupnú tvorbu rezerv Ak sa tvorba rezerv v akomkoľvek momente počas vykonávania programu ukáže ako nedostatočná na krytie skutočných strát, možno aktivovať tieto opatrenia: -mimoriadne dočasné prevody medzi zložkami tvorby rezerv, ktoré sú základom rôznych rozpočtových záruk v rámci spoločného rezervného fondu, t. j. s cieľom riešiť nedostatok finančných prostriedkov na vyplatenie výziev na uplatnenie záruky v rámci rozpočtovej záruky možno dočasne sprístupniť aktíva určené ako rezervy v rámci inej rozpočtovej záruky, -mimoriadne dodatočné výdavky sa schvaľujú prostredníctvom: ·prerozdelenia výdavkov (viazaných a platobných rozpočtových prostriedkov) z iných položiek v rámci rozpočtu EÚ a/alebo ·úpravy rozpočtu EÚ s cieľom umožniť dodatočné výdavky (v rámci limitov stropov VFR a mechanizmov flexibility), ‒ využitie centrálnej pokladne: vo výnimočných prípadoch možno dočasne využiť likviditu centrálnej pokladne na vyplatenie výziev na uplatnenie rozpočtovej záruky, kým sa čaká na schválenie dodatočných rozpočtových prostriedkov. 3.2.2. Finančná pomoc tretím krajinám Opatrenia na obmedzenie sumy podmienených záväzkov Nariadením o rozpočtových pravidlách sa podobným spôsobom ako v prípade rozpočtových záruk obmedzuje celková expozícia rozpočtu EÚ v súvislosti s programami finančnej pomoci. Podmienený záväzok smie presiahnuť finančné aktíva poskytnuté na krytie finančného záväzku Únie, len ak sa to stanovuje v príslušnom základnom akte a podľa podmienok, ktoré sú v ňom uvedené. Navyše finančný záväzok a súhrnné čisté platby z rozpočtu nesmú nikdy presiahnuť maximálnu sumu finančných prostriedkov, ktoré je Komisia oprávnená si požičať na financovanie finančnej pomoci a súvisiacich úrokov. V prípade každého programu sa v príslušnom legislatívnom akte určuje celková poskytnutá suma, počet splátok, ktoré sa majú vyplatiť, a maximálna splatnosť úverového balíka. Splátky zvyčajne závisia od dodržiavania súladu s viacerými politickými podmienkami, a to v niektorých prípadoch (napr. úverov poskytnutých v rámci makrofinančnej pomoci) vrátane uspokojivých výsledkov pri vykonávaní reforiem programu Medzinárodného menového fondu (MMF).

Opatrenia na zabezpečenie splácania pôžičiek v prípade omeškania so splácaním úveru Pôžičky EÚ na poskytnutie úverov v rámci finančnej pomoci tretím krajinám predstavujú priame a nepodmienené záväzky EÚ. Pôžičky na financovanie úverov v rámci makrofinančnej pomoci a úverov Euratomu tretím krajinám sú kryté Garančným fondom pre vonkajšie opatrenia, ktorý je zabezpečený rozpočtom EÚ tak, aby pokrýval 9 % zaručených úverov nesplatených ku koncu roka. Postupy na riešenie nedostatočnej tvorby rezerv na umožnenie splnenia záväzkov EÚ sú podobné postupom pre rozpočtové záruky opísaným na konci oddielu 3.2.1, ktoré sa uplatňujú na rezervy vyčlenené v rámci zložky Garančného fondu pre vonkajšie opatrenia na úvery v rámci makrofinančnej pomoci, ELM a úvery Euratomu. 3.3. Spoločný rámec Európskej komisie pre riadenie a monitorovanie podmienených záväzkov, na ktoré sa tvoria rezervy Vzhľadom na rastúci význam rozpočtových záruk a programov finančnej pomoci na vykonávanie politík EÚ Komisia posilnila svoje nástroje riadenia rizík s cieľom riešiť podmienené záväzky vytvorením horizontálneho rámca pre vykonávanie a monitorovanie týchto programov v rámci Komisie. Cieľom tohto rámca je vyvinúť v rozsahu možnom vzhľadom na rozdiely medzi programami spoločné metodiky na návrh rozpočtových záruk a finančnej pomoci, rokovanie o nich a ich implementáciu a umožniť úzke monitorovanie vývoja podmienených záväzkov. Konečným cieľom je úplná ochrana rozpočtu EÚ pred nepredvídaným vznikom strát vyplývajúcich z rozpočtových záruk alebo úverových programov, na ktoré sa tvoria rezervy. Riadiaci výbor pre podmienené záväzky Ústredným prvkom tohto rámca je Riadiaci výbor pre podmienené záväzky , ktorý sa zameriava na prierezové otázky, napr. vývoj spoločných nástrojov na účinné riadenie rizík a podávanie správ o celkovej udržateľnosti podmienených záväzkov a koordináciu spoločného prístupu k príslušným horizontálnym ustanoveniam v dohodách o záruke s implementujúcimi partnermi. Monitorovanie Aby mohla Komisia nepretržite monitorovať potenciálne straty vyplývajúce z podmienených záväzkov, implementujúci partneri a prijímajúce krajiny majú povinnosť podávať Komisii pravidelné správy týkajúce sa operačnej a finančnej situácie programu záruky alebo pokroku dosiahnutého v súvislosti s podmienenosťou, na ktorej je založená finančná pomoc EÚ. Finančné informácie poskytnuté implementujúcimi partnermi podliehajú externému auditu. Podávanie správ Podrobné podávanie správ Európskemu parlamentu, Rade a iným zainteresovaným stranám o náraste a časovom profile podmienených záväzkov je základnou zložkou prístupu EÚ k riadeniu podmienených záväzkov. V nariadení o rozpočtových pravidlách sa predpokladá integrovaný systém podávania správ o podmienených záväzkoch s cieľom poskytovať komplexné a včasné informácie o rôznych zdrojoch podmienených záväzkov na individuálnej, ako aj konsolidovanej úrovni. Táto správa a správy podľa článku 41 ods. 4 a 5 nariadenia o rozpočtových pravidlách sú hlavným stavebným prvkom rámca pre podávanie správ o podmienených záväzkoch. 4. Podmienené záväzky vyplývajúce z finančnej pomoci členským štátom 4.1. Prehľad celkovej hodnoty rizikovej expozície EÚ na konci roka 2020 V roku 2020 Komisia v mene EÚ realizovala štyri programy, v rámci ktorých môže poskytovať úvery členským štátom: -pomoc pre platobnú bilanciu na podporu krajín EÚ mimo eurozóny, ktoré majú ťažkosti s platobnou bilanciou alebo sú vystavené takémuto riziku, -EFSM, ktorý bol zriadený v reakcii na finančnú krízu na poskytnutie finančnej pomoci členským štátom EÚ, ktoré majú vážne finančné ťažkosti spôsobené mimoriadnymi udalosťami mimo ich kontroly alebo im takéto ťažkosti hrozia, -program SURE, ktorý bol schválený v júni 2020 s cieľom pomôcť financovať náhle a prudké zvýšenie vnútroštátnych verejných výdavkov, ktoré súvisí s vnútroštátnymi režimami skráteného pracovného času a podobnými opatreniami v reakcii na krízu spôsobenú pandémiou COVID-19, -úverový nástroj Euratomu na pomoc členským štátom pri financovaní investícií do jadrových elektrární a do priemyselných zariadení v jadrovom palivovom cykle. Nesplatené sumy úverov v rámci štyroch rôznych programov na konci roka 2020 sú uvedené v tabuľke 3.





Nesplatené úvery Vzniknuté úroky Spolu Podpora PB 200 1,15 201,15 Euratom 78,26 0,16 78,43 EFSM 46 800 596,02 47 396,02 SURE 39 500 3,48 39 503,48 Spolu 86 578,26 600,81 87 179,08 Primerané opatrenie v súvislosti s celkovým ročným rizikom pre rozpočet EÚ, ktoré predstavujú podmienené záväzky vyplývajúce z finančnej pomoci členským štátom, je ročná splatnosť dlhu, t. j. celková suma ročných platieb splatných prijímajúcimi členskými štátmi v danom roku (kapitál a úroky) v rámci jednotlivých programov (tabuľka 4). Tabuľka 4: Ročný plán splácania nesplatených úverov (kapitál + úroky) v rámci existujúcich programov na roky 2021 – 2027 k 31. decembru 2020 (v mil. EUR) Rok Euratom BoP EFSM SURE Všetky programy 2021 29,05 5,75 10 849,88 23,92 10 908,59 2022 23,24 5,75 3 496,13 25 3 550,11 2023 13,22 5.75 4 221,88 25 4 265,84 2024 13,11 5,75 3 300 25 3 343,86 2025 0 205,75 3 051,25 8 025 11 282 2026 0 0 4 639,25 25 4 664,25 2027 0 0 3 519,25 25 3 544,25 Spolu 78,61 228,75 33 077,63 8 173,92 41 558,90 4.2. Systém riadenia rizík EÚ pre podmienené záväzky vyplývajúce z finančnej pomoci členským štátom Opatrenia na obmedzenie sumy podmienených záväzkov Pokiaľ ide o finančnú pomoc tretím krajinám, nariadením o rozpočtových pravidlách sa obmedzuje celková expozícia EÚ v súvislosti s úvermi poskytnutými členským štátom. Finančný záväzok a súhrnné čisté platby z rozpočtu sú obmedzené na maximálnu sumu finančných prostriedkov, ktoré je Komisia oprávnená požičať si na financovanie finančnej pomoci (ako sa povoľuje v príslušnom základnom akte), ako aj súvisiace úroky. Opatrenia na zabezpečenie splácania pôžičiek v prípade omeškania so splácaním úveru Na rozdiel od finančnej pomoci tretím krajinám nie je v rozpočte vyčlenená žiadna tvorba rezerv na riešenie bezprecedentnej situácie, keď sa členský štát EÚ omešká so splácaním svojich úverov EÚ. V prípade takejto mimoriadnej udalosti, keď prijímajúci členský štát neplní svoje záväzky voči Únii, Komisia v súlade s platnými právnymi predpismi v oblasti vlastných zdrojov uplatní aktívne riadenie likvidity (t. j. využitie likvidity z dostupného pokladničného zostatku) a v prípade potreby aktivuje iné opatrenia stanovené vo finančných dojednaniach, ktoré sa uplatňujú na úver. Ako poslednú možnosť môže Komisia vyzvať všetky členské štáty, aby dočasne poskytli rozdiel medzi dostupnými aktívami a požiadavkami na hotovosť. Ak členský štát takúto výzvu nesplní včas, Komisia má dočasne právo obrátiť sa s dodatočnými výzvami na iné členské štáty. Poskytnutie takýchto zdrojov hotovosti sa bezodkladne vyrovná v rámci rozpočtu EÚ. Nástroj SURE je špecifický prípad, keďže všetky členské štáty sa dohodli na poskytnutí záruk, ktoré sú neodvolateľné, bezpodmienečné a dostupné na požiadanie, na 25 % maximálnej sumy finančnej pomoci . Príspevok každého členského štátu k celkovej sume záruky zodpovedá jeho podielu na celkovom hrubom národnom dôchodku EÚ (na základe rozpočtu EÚ na rok 2020). 5. Posúdenie udržateľnosti podmienených záväzkov EÚ 5.1. Rámec pre posúdenie Podľa článku 210 ods. 3 nariadenia o rozpočtových pravidlách „sa podmienené záväzky vyplývajúce z rozpočtových záruk alebo finančnej pomoci na ťarchu rozpočtu považujú za udržateľné, ak je ich predpokladaný viacročný vývoj v súlade s limitmi stanovenými v nariadení, ktorým sa určí viacročný finančný rámec, uvedenom v článku 312 ods. 2 ZFEÚ a stropom ročných platobných rozpočtových prostriedkov stanoveným v článku 3 ods. 1 rozhodnutia 2014/335/EÚ, Euratom“ (t. j. stropy VFR a strop vlastných zdrojov). Inými slovami, vlastné zdroje, ktoré môže EÚ v jednom roku čerpať, by mali byť dostatočné na financovanie výdavkov vyplývajúcich z VFR, ako aj akéhokoľvek vzniku podmienených záväzkov. Komisia každoročne vydáva dlhodobú prognózu takýchto výdavkov a vlastných zdrojov potrebných na ich financovanie. Rozdiel medzi stropom vlastných zdrojov a vlastnými zdrojmi potrebnými na financovanie rozpočtu EÚ, ktorý sa označuje ako „manévrovací priestor“, predstavuje finančnú kapacitu EÚ na krytie dodatočných peňažných tokov z rozpočtu súvisiacich so vznikom podmienených záväzkov. Aby sa podmienené záväzky mohli považovať za udržateľné, mala by sa splniť táto rovnica. Pričom: vzhľadom na uvedené by sa malo rozlišovať medzi podmienenými záväzkami, na ktoré sa tvoria rezervy, a tými, na ktoré sa rezervy netvoria: 1.V prípade podmienených záväzkov, na ktoré sa čiastočne tvoria rezervy, sa ročné straty musia kryť v prvom rade zdrojmi dostupnými v príslušnej zložke spoločného rezervného fondu. Len v prípade, že by boli straty vyššie, než je stanovené, by boli potrebné dodatočné zdroje na doplnenie príslušnej zložky spoločného rezervného fondu v nadchádzajúcich rokoch, čo by potom mohlo mať dôsledky vo vzťahu k dodatočným výdavkom ročného rozpočtu EÚ (uplatňujú sa stropy VFR – pozri oddiel 3.2). V prípade nástrojov, na ktoré sa tvoria rezervy, by preto malo ročné posúdenie udržateľnosti ich podmienených záväzkov v prvom rade zahŕňať overenie, či je tvorba rezerv dostatočná na krytie odhadovaných celoživotných strát po odpočítaní príjmov s dostatočne vysokým stupňom spoľahlivosti.

2.V prípade podmienených záväzkov vyplývajúcich z operácií prijímania a poskytovania pôžičiek členským štátom sa nevyčleňuje žiadna tvorba rezerv. Ak by došlo k vzniku týchto podmienených záväzkov, mohli by viesť k dodatočnému čerpaniu príjmov od členských štátov. Súvisiace výdavky zostávajú mimo limitov stropov VFR. Na príjmovej strane rozpočtu sa však musí zabezpečiť dodržanie súladu so stropom celkovej výšky vlastných zdrojov na daný rok. 5.2. Posúdenie udržateľnosti podmienených záväzkov, na ktoré sa tvoria rezervy Na úvod treba poznamenať, že rozpočtové záruky EÚ sa môžu významne líšiť, pokiaľ ide o ciele politiky a následne rizikový profil príslušných operácií, čo môže zase viesť k rôznej úrovni ochoty podstupovať riziká, ktorá sa uplatňuje na každú z nich. Ochota podstupovať riziká sa zvyčajne vyjadruje hodnotou v riziku (VaR) počas celej životnosti pri určitom (vopred vymedzenom) percentuálnom podiele stupňa spoľahlivosti. Na základe dostupných údajov o čistých odhadovaných celoživotných stratách k 31. decembru 2020, pokiaľ ide o rozpočtové záruky zavedené k tomuto dátumu, možno dospieť k týmto záverom: -uplatniteľná miera tvorby rezerv na úrovni 35 % celkovej záruky EFSI je dostatočná na krytie odhadovaných strát vyplývajúcich z operácií zaručených v rámci rôznych okien EFSI so stupňom spoľahlivosti na úrovni 95 % v súlade s ochotou podstupovať riziká ex ante v súvislosti s programom, -pokiaľ ide o EFSD, miera tvorby rezerv na úrovni 50 % zodpovedá odhadovaným stratám s cieľovým stupňom spoľahlivosti na úrovni 90 % v súlade s ochotou podstupovať riziká ex ante v súvislosti s programom, -rezervy pre ELM držané v Garančnom fondu pre vonkajšie opatrenia sú dostatočné na krytie odhadovaných strát so stupňom spoľahlivosti na úrovni 86 %, Pokiaľ ide o existujúce expozície vyplývajúce z finančnej pomoci tretím krajinám, primeranosť miery tvorby rezerv na úrovni 9 % potvrdzujú tieto faktory: -neexistencia omeškania platieb ku koncu roka 2020, -posúdenie zníženia hodnoty vykonané Komisiou v roku 2020, z ktorého vyplynulo, že neexistuje potreba zaúčtovať žiadne zníženie účtovnej hodnoty pre tieto úvery, -v prípade úverov v rámci makrofinančnej pomoci ich prepojenie s existujúcim programom MFF a nepredvídané výdavky súvisiace s týmto programom, čo podporuje finančnú životaschopnosť tretej krajiny, a teda konečné splatenie finančných prostriedkov Únie. 5.3. Posúdenie udržateľnosti podmienených záväzkov vzhľadom na limity stropu vlastných zdrojov S cieľom posúdiť spoľahlivosť kapacity rozpočtu EÚ riešiť situáciu, keď dôjde takisto k vzniku expozície v súvislosti s podmienenými záväzkami, na ktoré sa netvoria rezervy, sa vykonala prísna analýza citlivosti. Ako prvý krok sa vytvorí hlavný scenár (základný scenár) zodpovedajúci očakávanému vývoju výdavkov EÚ a finančnej kapacite na ďalšie roky až do roku 2027 v súlade so správou o dlhodobej prognóze potrieb v súvislosti s rozpočtovými výdavkami a potrebami (graf 2). S výnimkou tohto rozpočtového roka je manévrovací priestor dostupný na krytie podmienených záväzkov (existujúcich aj nových) v období 2022 – 2027 približne 64 miliárd EUR ročne iba s ohľadom na stálu časť stropu vlastných zdrojov na úrovni 1,40 % hrubého národného dôchodku (HND). Manévrovací priestor pre zostávajúcu časť stropu vlastných zdrojov na úrovni 0,6 % HND, ktorá je dočasne a výlučne dostupná v prípade záväzkov v rámci nástroja NGEU, sa v tohtoročnej správe ešte osobitne neanalyzuje, keďže podmienené záväzky súvisiace s nástrojom NGEU začali vznikať až po skončení roka 2020. Po vytvorení hlavného scenára sa ako ďalší krok vykonala dodatočná analýza týkajúca sa testov citlivosti na posúdenie udržateľnosti existujúcich podmienených záväzkov na roky 2022 – 2027 v prípade extrémnych scenárov. Uvedené testy citlivosti zahŕňajú: 1.Test citlivosti hospodárstva: V hlavnom scenári HND zodpovedá prognózam hrubého domácemu produktu (HDP) týkajúcim sa skutočného rastu a inflácie na základe hospodárskej prognózy Komisie z jari 2021. V prípade testu citlivosti je predpokladaná miera nominálneho rastu v porovnaní so základným scenárom nižšia o –0,5 percentuálneho bodu za každý rok v rámci vykazovacieho obdobia. Vzhľadom na stály strop vlastných zdrojov na úrovni 1,40 % HND sa tým znižuje jeho nominálna hodnota, a teda dostupný manévrovací priestor, v priemere o 2,9 miliardy EUR ročne. 2.Test citlivosti príjmovej strany rozpočtu: V tomto extrémnom scenári sa posudzuje, či je dostupný manévrovací priestor dostatočne veľký na to, aby bolo zákonne možné vyberať dodatočné vlastné zdroje v prípade, že by všetky členské štáty čerpajúce finančnú pomoc naraz neuhradili svoje splátky. Predmetné sumy odrážajú plán splácania na konci roku 2020 (pozri tabuľku 4). Zo simulácie je vylúčená možnosť presunu zdrojov v rámci rozpočtu a dočasného odloženia iných výdavkov, čo posilňuje nepravdepodobnosť scenára. Tým by sa znížil dostupný manévrovací priestor v priemere o 3,8 miliardy EUR. 3.Šok na výdavkovej strane rozpočtu: V tomto scenári sa výdavky predpokladajú v ich maximálnej teoretickej výške. Treba zdôrazniť, že to neodráža prognózu zdola nahor a nesúvisí to so žiadnymi skutočnými prognózami vývoja platieb EÚ. Na rozdiel od šoku na strane príjmov na výdavkovej strane rozhodnutie iniciovať dodatočné výdavky navyše podlieha návrhu Komisie a schváleniu Európskym parlamentom a Radou. Je nerealistické domnievať sa, že by takéto rozhodnutie bolo navrhnuté, ak by bolo nezlučiteľné s finančnou kapacitou Únie v danom roku. Priemerné zníženie manévrovacieho priestoru na základe tejto simulácie by bolo približne 12,6 miliardy EUR, čo zodpovedá maximálnym možným stropom pre platby v rámci VFR a jednotlivé osobitné nástroje.